Naka bietjie deurmekaar ná suksesvolle operasie | Netwerk24
Deur Cheréne Pienaar 03 Desember 2018 21:58
Naka en Marzanne Drotské.Foto: Verskaf
Die koeël is letterlik deur sy gonnabeentjie.
Só beskryf Marzanne Drotské, die oud-Springbokrugbyspeler Naka se vrou, die uitslag nadat haar man se regterarm Maandagmiddag en -aand geopereer is.
Die operasie sou aanvanklik Dinsdag plaasvind, maar omdat hy so goed ná ’n operasie Donderdagnag herstel het, is dit tot Maandag 15:00 vervroeg. Hy het egter eers ná 20:00 uit die teater gekom.
Volgens Marzanne was dit ’n lang operasie met ’n “klomp klein stukkies been” wat verwyder moes word.
“Die dokter sê die operasie was ’n groot sukses en dat hulle die senuwees mooi kon heg.”
Dit was Drotské se tweede operasie in die Netcare Montana-hospitaal nadat hy verlede Donderdag by sy broer, Tinus, se huis in Kameeldrift buite Pretoria geskiet is.
’n Buikoperasie is dieselfde aand nog gedoen en die tweede operasie Maandagaand was vir die koeëlwond in sy regterelmboog.
“Die koeël is letterlik deur sy shock-beentjie,” het sy laat Maandagaand gesê.
Marzanne sê haar man is deurmekaar. Drotské het baie pyn en meen dat die personeel iewers sy arm gestamp het.
“Dit is presies waar hulle moes opereer, so vir hom voel dit of iemand die arm gestamp het.”
Meer oor: Naka Drotské